CELEX: 32022D0706
Language: fi
Date: 2022-05-05 00:00:00
Title: Komission täytäntöönpanopäätös (EU) 2022/706, annettu 5 päivänä toukokuuta 2022, Euroopan parlamentin ja neuvoston päätöksen N:o 1313/2013/EU soveltamissäännöistä siltä osin kuin on kyse perusteista ja menettelyistä unionin pelastuspalvelumekanismiin liittyvän pitkäaikaisen sitoutumisen ja poikkeuksellisen toiminnan tunnustamiseksi (tiedoksiannettu numerolla C(2022) 2884) (ETA:n kannalta merkityksellinen teksti)

6.5.2022   
               
               
                  FI
               
               
                  Euroopan unionin virallinen lehti
               
               
                  L 132/102
               
            
         KOMISSION TÄYTÄNTÖÖNPANOPÄÄTÖS (EU) 2022/706,
         annettu 5 päivänä toukokuuta 2022,
         Euroopan parlamentin ja neuvoston päätöksen N:o 1313/2013/EU soveltamissäännöistä siltä osin kuin on kyse perusteista ja menettelyistä unionin pelastuspalvelumekanismiin liittyvän pitkäaikaisen sitoutumisen ja poikkeuksellisen toiminnan tunnustamiseksi
         
            
               (tiedoksiannettu numerolla C(2022) 2884)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin pelastuspalvelumekanismista 17 päivänä joulukuuta 2013 annetun Euroopan parlamentin ja neuvoston päätöksen N:o 1313/2013/EU (1) ja erityisesti sen 32 artiklan 1 kohdan hb alakohdan,
         sekä katsoo seuraavaa:
         
                     (1)
                  
                  
                     Päätöksessä N:o 1313/2013/EU säädetään, että komissio voi myöntää asiaankuuluville vastaanottajille mitaleja tunnustuksen ja arvostuksen osoituksena unionin pelastuspalvelumekanismiin, jäljempänä ’unionin mekanismi’ tai ’UCPM’, liittyvästä pitkäaikaisesta sitoutumisesta ja poikkeuksellisesta toiminnasta.
                  
               
                     (2)
                  
                  
                     Tällaisten unionin mekanismin mitalien, jäljempänä ’unionin pelastuspalvelumitalit’ eli ’UCPM-mitalit’, myöntämiseksi komission olisi vahvistettava perusteet ja menettelyt unionin pelastuspalveluun liittyvän pitkäaikaisen sitoutumisen ja poikkeuksellisen toiminnan tunnustamiseksi.
                  
               
                     (3)
                  
                  
                     Kun otetaan huomioon unionin mekanismin kautta annettavaan apuun sovellettava monialainen lähestymistapa, unionin pelastuspalvelumitaleja olisi myönnettävä unionin ja kolmansien maiden kansalaisille, mukaan lukien pelastuspalveluhenkilöstö, katastrofinhallintahenkilöstö, jäsenvaltioiden sotilashenkilöstö tai muiden asiaankuuluvien viranomaisten tai elinten henkilöstö, unionin mekanismiin liittyvän toiminnan tunnustamiseksi. Unionin pelastuspalvelumitaleja voidaan myöntää luonnollisille henkilöille tai yksiköille, mukaan lukien avustusryhmät, teknisen avun tukiryhmät, jäljempänä ’TAST-ryhmät’, ja muut yhteiseen hätäviestintä- ja tietojärjestelmään (CECIS) rekisteröidyt avustusvalmiudet.
                  
               
                     (4)
                  
                  
                     Jotta unionin mekanismiin liittyvästä pitkäaikaisesta sitoutumisesta ja poikkeuksellisesta toiminnasta osoitettava tunnustus ja arvostus kattaisi katastrofinhallinnan kaikissa vaiheissa toteutetut toimet, sen aineellisen soveltamisalan olisi katettava ennaltaehkäisy-, varautumis- ja avustustoimet.
                  
               
                     (5)
                  
                  
                     Päätöksen N:o 1313/2013/EU 20 a artiklan 3 kohdan mukaisesti komission olisi myönnettävä kahdentyyppisiä unionin pelastuspalvelumitaleja: mitali pitkäaikaisesta sitoutumisesta ja mitali poikkeuksellisesta toiminnasta. Sen vuoksi on tarpeen määritellä kelpoisuusperusteet kunkin mitalityypin myöntämiselle.
                  
               
                     (6)
                  
                  
                     Koska unionin pelastuspalvelumitalit otettiin käyttöön unionin mekanismissa Euroopan parlamentin ja neuvoston päätöksellä (EU) 2019/420 (2), mitalien mahdollisten vastaanottajien kelpoisuuden määrittelemisessä huomioon otettava ajanjakso olisi vahvistettava ottaen huomioon kyseisen päätöksen hyväksymispäivä, joka on 21 päivä maaliskuuta 2019.
                  
               
                     (7)
                  
                  
                     Komissiolla ja jäsenvaltioilla olisi oltava oikeus nimetä mahdollisia vastaanottajia. Mahdollisten vastaanottajien arvioimiseksi tällaiset nimeämiset olisi arvioitava palkintolautakunnassa, jonka olisi koostuttava komission edustajista. Palkintolautakunnan olisi kokoonnuttava antamaan komissiolle suosituksia unionin pelastuspalvelumitaleista päättämiseksi.
                  
               
                     (8)
                  
                  
                     Jotta vastaanottajille voitaisiin osoittaa kunnioitusta asianmukaisesti, unionin pelastuspalvelumitalit olisi jaettava virallisessa seremoniassa, kuten Euroopan pelastuspalvelufoorumissa tai muissa virallisissa juhlallisuuksissa, joita järjestetään tapauskohtaisesti.
                  
               
                     (9)
                  
                  
                     Osallisuuden varmistamiseksi ja tasa-arvon edistämiseksi sukupuolten tasapuolinen edustus ja maantieteellinen jakauma olisi otettava huomioon päätettäessä unionin pelastuspalvelumitalien myöntämisestä.
                  
               
                     (10)
                  
                  
                     Avoimuuden varmistamiseksi komission olisi pidettävä rekisteriä myönnetyistä unionin pelastuspalvelumitaleista.
                  
               
                     (11)
                  
                  
                     Tässä päätöksessä säädetyt toimenpiteet ovat päätöksen N:o 1313/2013/EU 33 artiklan 1 kohdassa tarkoitetun pelastuspalvelualan komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kohde
            Tässä päätöksessä vahvistetaan perusteet ja menettelyt, jotka koskevat unionin pelastuspalvelumekanismin mitalien, jäljempänä ’unionin pelastuspalvelumitalit’, myöntämistä tunnustuksen ja arvostuksen osoituksena unionin pelastuspalvelumekanismiin, jäljempänä ’unionin mekanismi’, liittyvästä pitkäaikaisesta sitoutumisesta ja poikkeuksellisesta toiminnasta.
         
         
            2 artikla
            Määritelmät
            Tässä päätöksessä tarkoitetaan:
            
                        1)
                     
                     
                        ’hyvämaineisella henkilöllä’ henkilöä, jolla ei ole aiempia rikostuomioita;
                     
                  
                        2)
                     
                     
                        ’erityisellä urhoollisuudella’ käytännön toiminnassa osoitettua poikkeuksellista rohkeutta tai odotukset ylittävää pelottomuutta ja lujuutta;
                     
                  
                        3)
                     
                     
                        ’poikkeuksellisen ansiokkaalla saavutuksella’ tavanomaisen tai tavallisen ylittävää erittäin korkeatasoista saavutusta.
                     
                  
         
            3 artikla
            Unionin pelastuspalvelumitalien tyypit
            
               1.   Komissio myöntää seuraaviin kahteen tyyppiin kuuluvia unionin pelastuspalvelumitaleja:
               
                           a)
                        
                        
                           mitali pitkäaikaisesta sitoutumisesta;
                        
                     
                           b)
                        
                        
                           mitali poikkeuksellisesta toiminnasta.
                        
                     
            
               2.   Mitalien vastaanottajat eivät ole oikeutettuja mihinkään rahalliseen etuuteen.
            
            
               3.   Tietyn tyyppisen unionin pelastuspalvelumitalin saa myöntää samalle luonnolliselle henkilölle, yksikölle, avustusryhmälle, TAST-ryhmälle tai muulle avustusvalmiudelle ainoastaan kerran. Mitalit voidaan myöntää postuumisti.
            
         
         
            4 artikla
            Edellytykset
            
               1.   Unionin pelastuspalvelumitaleja voidaan myöntää seuraaville luonnollisille henkilöille tunnustuksena heidän unionin mekanismiin liittyvästä toiminnastaan:
               
                           a)
                        
                        
                           jäsenvaltioiden tai unionin mekanismiin osallistuvien valtioiden pelastuspalvelu- ja katastrofinhallintahenkilöstön jäsenet;
                        
                     
                           b)
                        
                        
                           muiden viranomaisten, yhteisöjen tai elinten jäsenet, jotka osallistuvat unionin mekanismin puitteissa toteutettuihin toimiin;
                        
                     
                           c)
                        
                        
                           unionin tai kolmansien maiden kansalaiset.
                        
                     Näiden luonnollisten henkilöiden on oltava hyvämaineisia.
            
            
               2.   Unionin pelastuspalvelumitaleja voidaan myöntää myös seuraaville tahoille tunnustuksena niiden unionin mekanismiin liittyvästä toiminnasta:
               
                           a)
                        
                        
                           päätöksen N:o 1313/2013/EU mukaisesti perustetut yksiköt;
                        
                     
                           b)
                        
                        
                           komission täytäntöönpanopäätöksen 2014/762/EU (3) 2 artiklan 4 kohdassa määritellyt toimintaryhmät;
                        
                     
                           c)
                        
                        
                           täytäntöönpanopäätöksen 2014/762/EU 2 artiklan 5 kohdassa määritellyt teknisen avun tukiryhmät, jäljempänä ’TAST-ryhmät’;
                        
                     
                           d)
                        
                        
                           muut päätöksen N:o 1313/2013/EU 9 artiklan 4 kohdassa tarkoitetut avustusvalmiudet.
                        
                     Nämä toimijat on rekisteröitävä yhteiseen hätäviestintä- ja tietojärjestelmään (CECIS).
            
            
               3.   Unionin henkilöstö, johon sovelletaan neuvoston asetuksessa (ETY, Euratom, EHTY) N:o 259/68 (4) vahvistettuja Euroopan unionin virkamiehiin sovellettavia henkilöstösääntöjä ja muuta henkilöstöä koskevia palvelussuhteen ehtoja, ei voi saada unionin pelastuspalvelumitaleja.
            
         
         
            5 artikla
            Kelpoisuuden arviointijakso
            Jakso, jota sovelletaan unionin pelastuspalvelumitalien myöntämisperusteiden arviointiin, alkaa 21 päivänä maaliskuuta 2019.
         
         
            6 artikla
            Mitali pitkäaikaisesta sitoutumisesta
            Unionin pelastuspalvelumitali pitkäaikaisesta sitoutumisesta voidaan myöntää 4 artiklan 1 ja 2 kohdassa tarkoitetuille henkilöille, jotka täyttävät yhden seuraavista edellytyksistä:
            
                        a)
                     
                     
                        he ovat olleet vähintään kolme kertaa mukana unionin mekanismin puitteissa toteutetuissa avustusoperaatioissa;
                     
                  
                        b)
                     
                     
                        he ovat osoittaneet pitkäaikaista ammatillista sitoutumista ennaltaehkäisy- ja varautumistoimiin unionin mekanismin puitteissa. Ajanjaksot, jotka edellytykset täyttävät asianomaiset henkilöt ovat käyttäneet tällaisiin toimiin, on otettava huomioon osoituksena heidän sitoutumisestaan.
                     
                  
         
            7 artikla
            Mitali poikkeuksellisesta toiminnasta
            Unionin pelastuspalvelumitali poikkeuksellisesta toiminnasta voidaan myöntää 4 artiklan 1 ja 2 kohdassa tarkoitetuille henkilöille, jotka täyttävät yhden seuraavista edellytyksistä:
            
                        a)
                     
                     
                        he ovat osoittaneet erityistä urhoollisuutta, saaneet aikaan jotain poikkeuksellisen ansiokasta tai toimineet tavalla, joka ylittää sen, mitä voidaan kohtuudella odottaa unionin mekanismin puitteissa toteutetun avustusoperaation aikana;
                     
                  
                        b)
                     
                     
                        he ovat edistäneet unionin mekanismin kehittämistä yleisesti ottaen poikkeuksellisen ansiokkaalla tavalla.
                     
                  
         
            8 artikla
            Ehdokkaiden nimeäminen
            
               1.   Komissio ja jäsenvaltiot voivat nimetä ehdokkaita palkintolautakunnalle seuraavien mitalien myöntämistä varten:
               
                           a)
                        
                        
                           unionin pelastuspalvelumitali pitkäaikaisesta sitoutumisesta 6 artiklassa vahvistettujen kriteerien perusteella;
                        
                     
                           b)
                        
                        
                           unionin pelastuspalvelumitali poikkeuksellisesta toiminnasta 7 artiklassa vahvistettujen kriteerien perusteella.
                        
                     
            
               2.   Komissio tarkastelee nimeämisiä säännöllisesti EU:n hätäavun koordinointikeskuksen kautta ja raportoi palkintolautakunnalle, kun 6 artiklassa tarkoitetut kriteerit täyttyvät.
            
         
         
            9 artikla
            Palkintolautakunta ja myöntämispäätös
            
               1.   Perustetaan palkintolautakunta tarkastelemaan komission tai jäsenvaltioiden 8 artiklan mukaisesti nimeämiä ehdokkaita ja antamaan komissiolle suosituksia unionin pelastuspalvelumitalien myöntämisestä.
            
            
               2.   Palkintolautakunta koostuu kolmesta komission edustajasta.
            
            
               3.   Komissio kutsuu palkintolautakunnan koolle vähintään kuukautta ennen 11 artiklan 1 kohdassa tarkoitetun seremonian järjestämistä.
               Palkintolautakunta ottaa huomioon sukupuolten tasapuolisen edustuksen ja maantieteellisen jakauman päättäessään unionin pelastuspalvelumitalien myöntämisestä.
            
         
         
            10 artikla
            Pelastuspalvelumitalien takaisinvaatiminen ja niistä luopuminen
            
               1.   Komissio vaatii myönnetyn unionin pelastuspalvelumitalin takaisin, jos vastaanottaja saa rikostuomion tai toimii tavalla, joka on kunniaton tai voi vahingoittaa unionin etuja.
            
            
               2.   Vastaanottajilla on oikeus luopua myönnetystä unionin pelastuspalvelumitalista.
            
         
         
            11 artikla
            Unionin pelastuspalvelumitalien jakotilaisuus
            
               1.   Unionin pelastuspalvelumitalit jaetaan Euroopan pelastuspalvelufoorumissa tai tilanteen mukaan virallisissa juhlallisuuksissa, joita järjestetään tapauskohtaisesti.
            
            
               2.   Komission edustaja luovuttaa unionin pelastuspalvelumitalit vastaanottajille tai heidän edustajilleen.
            
            
               3.   Jos unionin pelastuspalvelumitalin vastaanottaja on yksikkö, avustusryhmä, TAST-ryhmä tai muu avustusvalmius, unionin pelastuspalvelumitali luovutetaan ryhmän vetäjälle tai hänen edustajalleen, joka vastaanottaa sen kyseisen yksikön, avustusryhmän, TAST-ryhmän tai muun avustusvalmiuden puolesta.
            
         
         
            12 artikla
            Kuva-aihe ja julkinen sähköinen rekisteri
            
               1.   Komissio määrittää unionin pelastuspalvelumitalin kuva-aiheen ja mallin.
            
            
               2.   Komissio ylläpitää julkista sähköistä rekisteriä unionin pelastuspalvelumitalien vastaanottajista.
            
         
         
            13 artikla
            Unionin pelastuspalvelumitalien käyttö
            Unionin pelastuspalvelumitalien käytöstä säädetään vastaanottajan valtion asiaa koskevissa säännöksissä.
         
         
            14 artikla
            Osoitus
            Tämä päätös on osoitettu kaikille jäsenvaltioille.
         
         
            Tehty Brysselissä 5 päivänä toukokuuta 2022.
            
               
                  Komission puolesta
               
               Janez LENARČIČ
               
                  Komission jäsen
               
            
         
         
            (1)  EUVL L 347, 20.12.2013, s. 924.
         
            (2)  Euroopan parlamentin ja neuvoston päätös (EU) 2019/420, annettu 13 päivänä maaliskuuta 2019, unionin pelastuspalvelumekanismista annetun päätöksen N:o 1313/2013/EU muuttamisesta (EUVL L 77I, 20.3.2019, s. 1).
         
            (3)  Komission täytäntöönpanopäätös 2014/762/EU, annettu 16 päivänä lokakuuta 2014, unionin pelastuspalvelumekanismista annetun Euroopan parlamentin ja neuvoston päätöksen N:o 1313/2013/EU täytäntöönpanosäännöistä sekä komission päätösten 2004/277/EY, Euratom ja 2007/606/EY, Euratom kumoamisesta (EUVL L 320, 6.11.2014, s. 1).
         
            (4)  Neuvoston asetus (ETY, Euratom, EHTY) N:o 259/68, annettu 29 päivänä helmikuuta 1968, Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta sekä yhteisöjen virkamiehiin tilapäisesti sovellettavien erityisten toimenpiteiden laatimisesta (EYVL L 56, 4.3.1968, s. 1).